Inhlupho zalamuhla: UBen 10 ongikhulelisileyo usethandana lomngane wami | umthunywa
Home Ezamasiko â€“ Cultural Articles Inhlupho zalamuhla: UBen 10 ongikhulelisileyo usethandana lomngane wami
UBen 10 ongikhulelisileyo usethandana lomngane wami
NGITHANDANA lendoda encane kulami ngeminyaka emihlanu. Ngisanda kumazisa ukuthi sengikhulelwe okuyinto akade wayifuna. Okubuhlungu yikuthi ngiqeda kuthola ukuthi usethandana lomngane wami kanti laye umngani useyazifela ngaye. Indoda yami ithi kunzima ukwehlukana lomngane wami. Kunzima ukukukholwa ukuthi umngane wami nguye ongichithela umuzi wami ngale ndlela. Angazi ukuthi ngiqale ngaphi.
Qoqa impilo yakho mzukulu. Kulosane oluzayo. Awulandoda njalo kawulamngane. Phuma nje kubo bobabili ngoba bafanelene. Ngiyazi ukuthi kubuhlungu kodwa ngeke wenze umuntu akuthande ngenkani. Lokhu okwenziwa lijaha lakho lomngane wakho akukuhle ngitsho futhi kawubadingi abantu abangathembekanga labangakuhloniphiyo empilweni yakho. Uzamthola omunye ozakuphatha ngendlela okumele uphathwe ngayo. Okwakhathesi yenza amalungiselelo omntwana ozayo. Noma kubuhlungu, zama ukuhlala phansi lobaba wengane livumelane ngokondla umntwana. Nxa kunzima ukuhlala phansi laye, hamba emthethwandaba bakuncedise.
Ngileminyaka engu-48 ngithandana lendoda eleminyaka engu-55. Uphila legcikwane lengculazi kanti mina angilalo. Ngimthanda noma kunjalo. Sobabili silabantwana esabathola ngaphambi kokuthi sihlangane.
Kulento kodwa engikhathazayo. Ubaba lo kakaze akhulume ngomtshado. Seside isikhathi sindawonye.
Sekumele ngabe sekukhona akukhulumayo. Ngenzenjani ukuze sibe lengqondo yinye? Ngibona sengathi yimi engifuna ukutshada, yena uzithulele nje.
Inzima indaba yokutshada ngoba lobabili kumele likulungele ukutshada. Ngendlela okubukeka ngayo ingathi wena usukulungele kodwa yena akakafiki lapho. Njengoba usutshilo mzukulu ukuthi uphila legcikwane lengculazi, kungenzeka ukuthi noma ethanda ukukutshada kodwa uyesaba. Kubalulekile ukukhulumisana ngenjongo zenu njengabantu abathandanayo, ukuze lazane ukuthi munye ngamunye ufunani empilweni yakhe. Isoka lakho kuhle ukuthi uqhubeke ulitshela ukuba umthanda noma ephila legcikwane lengculazi futhi awulankinga lakho.
Isibabazo siyaqhutshwa njalo siyaphethwa